A Tanács 348/81/EGK rendelete

(1981. január 20.)

a bálnákból és egyéb cetekből származó termékek behozatalának közös szabályairól

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre, és különösen annak 235. cikkére,

tekintettel a Bizottság javaslatára [1]

tekintettel az Európai Parlament véleményére [2],

tekintettel a Gazdasági és Szociális Bizottság véleményére [3],

mivel a cetfajok megőrzése nemzetközi kereskedelmet korlátozó intézkedéseket igényel; mivel ezeknek közösségi szintű intézkedéseknek kell lenniük, és ugyanakkor tiszteletben kell tartaniuk a Közösség nemzetközi kötelezettségvállalásait;

mivel a vadon élő állat- és növényfajok kereskedelmének felügyeletére vonatkozó átfogóbb intézkedések közösségi szintű elfogadásáig a bálnákból vagy egyéb cetekből származó legfontosabb termékek importját a kezdeti szakaszban behozatali engedélyekhez kell kötni, fenntartva a lehetőséget ezen termékek listájának bővítésére; mivel a helyzet tisztázásához hasznos megjegyezni, hogy e lehetséges bővítésig a Szerződéssel összhangban a tagállamoknak továbbra is jogában áll a fajok védelmére az e rendelet által nem érintett termékek behozatalát illetően intézkedéseket hozni; mivel az illetékes hatóságoknak nem volna szabad ilyen engedélyeket kiadniuk, amíg nem bizonyosodtak meg arról, hogy a kérdéses termékek nem kereskedelmi céllal kerülnek felhasználásra,

ELFOGADTA EZT A RENDELETET:

1. cikk

(1) 1982. január 1-jétől a mellékletben felsorolt termékek Közösségbe való importja behozatali engedély bemutatásához kötött. Ilyen engedélyt nem adnak ki kereskedelmi célra szánt termékekre.

(2) A tagállamok 1981. július 1-jéig értesítik a Bizottságot az (1) bekezdésben említett behozatali engedélyek kibocsátására illetékes hatóságok nevéről és címéről. Erről a Bizottság haladéktalanul tájékoztatja a többi tagállamot.

2. cikk

(1) Létrehozzák a cetekből származó termékekkel foglalkozó bizottságot (a továbbiakban: bizottság), amely a tagállamok képviselőiből áll, és elnöke a Bizottság egyik képviselője.

A bizottság állapítja meg saját eljárási szabályzatát.

A bizottság az e rendelet alkalmazásával kapcsolatos bármely olyan kérdést megvizsgálhat, amelyet a bizottság elnöke akár saját akár egy tagállam kezdeményezésére terjeszt elé, beleértve az ellenőrzés kérdését is.

(2) E rendelet végrehajtására a következő eljárást kell alkalmazni:

a) A Bizottság képviselője tervezetet nyújt be a bizottság számára a meghozandó intézkedésekről. A bizottság, az elnöke által az ügy sürgősségére tekintettel megállapított határidőn belül, véleményt nyilvánít a tervezetről. A véleményt 45 szavazatos többséggel kell meghozni, a szavazatokat a Szerződés 148. cikkének (2) bekezdésében előírt módon kell súlyozni. Az elnök nem szavazhat.

b) A Bizottság a tervezett intézkedéseket elfogadja, ha azok összhangban vannak a bizottság véleményével.

c) Ha a tervezett intézkedések nincsenek összhangban a bizottság véleményével, vagy a bizottság nem nyilvánított véleményt, a Bizottság a meghozandó intézkedésekről haladéktalanul javaslatot terjeszt a Tanács elé. A Tanács minősített többséggel határoz. Ha a javaslatnak a Tanács elé terjesztésétől számított három hónapon belül a Tanács nem határozott, a javaslatot a Bizottság fogadja el.

3. cikk

(1) A Bizottság a lehető legkorábban a Tanács elé terjeszt egy jelentést az e rendelet mellékletében szereplő termékek listájának bővítésének szükségességéről és a rendelkezések betartása ellenőrzésének lehetőségeiről, adott esetben javaslatok mellékelésével.

(2) A Bizottság javaslatára a Tanács minősített többséggel úgy határozhat, hogy kibővíti az (1) bekezdésben említett listát.

(3) A fenti határozatig a tagállamok a fajok védelme érdekében a Szerződéssel összhangban intézkedéseket hozhatnak a bálnákból vagy cetekből származó, e rendelet által nem érintett termékekre vonatkozóan.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1981. január 20-án.

a Tanács részéről

az elnök

Ch. A. van der Klaauw

[1] HL C 121., 1980.5.20., 5. o.

[2] HL C 291., 1980.11.10. 46. o.

[3] HL C 300., 1980.11.18., 13. o.

--------------------------------------------------

MELLÉKLET

KVT vámtarifaszáma | Áruleírás |

ex 02.04 C | cetek húsa és ehető belsősége frissen, hűtve vagy fagyasztva |

ex 02.06 C | cetek húsa és ehető belsősége sózva vagy sós lében tartósítva, szárítva vagy füstölve |

ex 05.09 | bálnacsont és a hozzá hasonló termékek, nyersen vagy egyszerűen feldolgozva, de nem alakra vágva, valamint e termékek előállítása során keletkező szál és hulladék |

ex 05.15 B | cetek emberi fogyasztásra nem alkalmas húsa és belsősége |

ex 15.04 | cetekből nyert zsír és olaj, beleértve a finomítottat is |

ex 15.08 | cetekből nyert olaj főzve, oxidálva, víztelenítve, szulfurizálva, hővel fújva vagy polimerizálva vákuumban vagy inert gázban, vagy másképp módosítva |

ex 15.12 | cetekből nyert olaj és zsír, részben vagy teljesen hidrogénezve vagy sűrítve, vagy bármely más módon keményítve, beleértve a finomítottat is, de tovább nem feldolgozva |

15.15 A | cetvelő (spermaceti), nyersen, sajtolva vagy finomítva, beleértve a színezettet is |

ex 16.03 | kivonat és lé cetek húsából |

ex 23.01 A | emberi fogyasztásra alkalmatlan liszt és dara cetek húsából és belsőségeiből |

ex 41. árucsoport | bálnákból vagy egyéb cetekből származó, módosított vagy módosítatlan olajjal kezelt bőr |

Az alább felsorolt összes, termék, amelyet bálnákból vagy egyéb cetekből származó, módosított vagy módosítatlan olajjal kezeltek, vagy amelyet ilyen olajjal kezelt bőrből készítettek: |

ex 42. árucsoport | Bőráruk; nyerges- és szíjáruk; utazási cikkek, kézitáskák és hasonló tartók |

ex 43. árucsoport | Szőrme, és ebből készült áruk |

ex 64. árucsoport | Lábbeli, lábszárvédő és hasonló áru; ezek részei |

--------------------------------------------------